सरकार की ओर से तेल की कीमतें घटाने का असर अब धीरे-धीरे खत्म होता जा रहा है क्योंकि पेट्रोल-डीजल की कीमतों में फिर बढ़ोतरी शुरू हो गई है. बुधवार को पेट्रोल के दाम तो नहीं बढ़े, लेकिन डीजल की कीमतों में आंशिक बढ़ोतरी की गई.

तेल के दाम बढ़ने का सबसे ज्यादा असर दिल्ली के लोगों पर पड़ा है, जहां केजरीवाल सरकार ने अब तक पेट्रोल, डीजल पर लगने वाला वैट नहीं घटाया है. नतीजतन, नोएडा में पेट्रोल की बिक्री दिल्ली के मुकाबले काफी बढ़ गई है. दिल्ली के उप-मुख्यमंत्री मनीष सिसोदिया कह चुके हैं कि उनकी सरकार तेल पर वैट नहीं घटा सकती क्योंकि सरकार पहले से काफी घाटे में है. इस कारण दिल्ली में पेट्रोल-डीजल की महंगाई पहले की तरह बनी हुई है, जबकि उससे सटे नोएडा में तेल के दाम दिल्ली से कम हैं.

दिल्ली में पेट्रोल इस वक्त 82.26 रुपए और डीजल 74.35 रुपए का बिक रहा है, वहीं नोएडा में पेट्रोल 79.82 रुपए और डीजल 72.46 रुपए प्रति लीटर बिक रहा है. बता दें कि 4 अक्टूबर को वित्त मंत्री अरुण जेटली ने पेट्रोल-डीजल की कीमतों में 2.50 रुपए प्रति लीटर की कटौती की घोषणा की थी. इसके बाद कई राज्यों ने पेट्रोल-डीजल की कीमतों में 2.50 रुपए की कटौती की. हालांकि केजरीवाल सरकार ने दाम नहीं घटाया.

इसका नतीजा यह है की दिल्ली के लोग, अब सटे नोएडा जाकर पेट्रोल भरवा रहे हैं. दिल्ली पेट्रोल पंप पर आए एक व्यक्ति ने कहा, 'UP में सस्ता पेट्रोल तो मिल रहा है पर महंगाई तो हर जगह है. अब तो बजट बिल्कुल भी नहीं रहता, सोचना पड़ता है कि मैं कैसे-कहीं जाऊं.' ऐसे ही एक और व्यक्ति ने कहा, महगाई की मार पड़ ही रही है. हम कम कमाने वाले लोग हैं. दो-दो रुपए कर के आज पेट्रोल 82-83 रुपए पहुंच गया है.

नोएडा के पेट्रोल पंप पर आए एक बाइक सवार ने कहा, "पेट्रोल का दाम दिन प्रतिदिन बढ़ता जा रहा है. पेट्रोल, डीजल का दाम 35 रुपए प्रति लीटर होना चाहिए." वहीं एक और बाइक सवार ने कहा, "दिल्ली हो या नोएडा, हमें तो हर जगह पेट्रोल, डीजल महंगा ही मिल रहा है. थोड़ा वेरिएशन होगा पर दाम तो बढ़ ही रहा है."